Athene (Mythologie)

Pallas Athene, ok Athene Parthenos (attisch un ioonsch Athéne, dorisch Athána, neegreeksch Athiná, Ökelnaams: Atrytone; Parthénos ooltgr.: de Jungfroo) is een Göddin ut de greeksche Mythologie. Se is een vun de Twolf Olympiers. Bi de Römers warrt se Minerva nömmt.

 Wat öber ehr seggt warrt 
 Upgaven 
Athene is as Göddin vun dat Wiesdom un den Verstand ankeken wurrn. Ok för de Taktik in’n Krieg un för de Strategie weer se tostännig. Babenhen hett se up de Künsten un up de Wetenschap passt. For de Herrschers vun Mykene weer se de Göddin, de in jem ehren Palast regeeren dö un jem, schützen dö. Babenhen wüss se wat vun’t Handwark af. Se hett de Froonslüde dat Weven lehrt un de Mannslüde dat Timmermannshandwark. 
 Familie 
Athene is een Dochter vun den Göddervader Zeus un de Metis. So vertellt Hesiod dat. As Metis mit Tweeschen swanger is, fritt Zeus ehr up, vunwegen datt em vörherseggt wurrn is, de Dochter scholl just so mächtig weern, as he süms, man de Söhn scholl em vun’n Thron störten. Man denn kriggt he Koppien un Hephaistos will em hölpen un sleiht sienen Kopp dorbi twei. Ut den tweislahn Kopp kladdert in vull Rüstung Athene rut. Dorüm warrt se as Kopp-Geboort ankeken un as een Geist-Göddin. Zeus maakt düsse Saak nix ut, he is een Gott un kann nich starben. De Broder vun Athene blifft upfreten, just so, as Metis ok. Numms weet, wie he heten deit. Anner Lüde vertellt, Athene is in vull Wehr un Wapen eenfach so ut den Zeus sienen Mund rutglippt un hett em dwungen, ehren Broder ok free to geben. Dorüm warrt se as Göddin vun de Stadt Athen ok jummers in vull Wehr un Wapen afbillt.

Athen is vun den Stroomgott Triton mit den sien Dochter Pallas uptagen wurrn. Ut Versehn hett Athene Pallas bi’t Spelen mit Speeren doot maakt. To’n Andenken hett se dor een Standbild vun ehr maakt, dat heet Palladion, un se hett süms den Naam „Pallas Athene“ annahmen. 

 Eegenaart 
As de meisten Gottheiten in Grekenland konn een Athene licht mol up’n Foot pedden. As Arachne versöch, beter to weven, as Athene, hett Athene ehr in een Spinn verwannelt.

Nie nich hett se wat mit eenen Mann harrt, ok nich mit eenen Gott. Dorüm hett se ok den Ökelnaam „Parthenos“ (Jungfroo) harrt. 

Eenmal hefft Poseidon un Athene eenen Wettstriet maakt. Een Stadt schull seggen, wen se leber müch. Wer een schöner Geschenk möök, de schull wunnen hebben. Poseidon hett de Stadt een Soot schunken. Man de geev bloß man solten Water. Athene hett de Stadt een Ölboom schunken. De hett Eten geben un Öl un ok noch Holt. Dor hett Athene wunnen un de Stadt hett den Naam „Athen“ annahmen. 

An de Siet vun Poseidon weer Athene de Schuulgöddin vun Athen. Ehr Hilligdom weer dat Parthenon. Dat Standbild vun de „Athene Promachos“ (Athene, de vörutstrieden deit) wiest ehr in vull Wehr un Wapen un is dat gröttste Standbild vun ehr up de Akropolis

 Weblinks 

Kategorie:Greeksche Mythologie
Kategorie:Antike
Kategorie:Religion
Kategorie:Gottheit